Rettens dom af 30. marts 2022 – Cathay Pacific Airways mod Kommissionen
(Sag T-343/17) 1
(Konkurrence – karteller – markedet for luftfragt – afgørelse, som fastslår en overtrædelse af artikel 101 TEUF, af EØS-aftalens artikel 53 og af artikel 8 i aftalen mellem Fællesskabet og Schweiz om luftfart – samordning af forskellige elementer af prissætningen af luftfragttjenester (brændstoftillæg, sikkerhedstillæg og betaling af en kommission af tillæggene) – udveksling af oplysninger – Kommissionens territoriale kompetence – retten til forsvar – forældelse – statsligt pres – samlet og vedvarende overtrædelse – bødens størrelse – afsætningens værdi – overtrædelsens grovhed – formildende omstændigheder – offentlige myndigheders tilskyndelse til konkurrencebegrænsende adfærd – stærkt begrænset deltagelse – proportionalitet – fuld prøvelsesret)
Processprog: engelsk
Parter
Sagsøger: Cathay Pacific Airways Ltd (Hong Kong, Kina) (ved R. Kreisberger, QC, barrister N. Grubeck, solicitor M. Rees og advokat E. Estellon)
Sagsøgt: Europa-Kommissionen (ved A. Dawes og C. Urraca Caviedes, som befuldmægtigede, bistået af J. Holmes, QC)
Sagens genstand
Søgsmål anlagt i henhold til artikel 263 TEUF med påstand om annullation af Kommissionens afgørelse C(2017) 1742 final af 17. marts 2017 om en procedure i henhold til artikel 101 TEUF, artikel 53 i EØS-aftalen og artikel 8 i aftalen mellem Det Europæiske Fællesskab og Det Schweiziske Forbund om luftfart (sag AT.39258 – Luftfragt), for så vidt som den vedrører sagsøgeren, og subsidiært om nedsættelse af den bøde, som sagsøgeren er blevet pålagt.
Konklusion
1)    Artikel 1, stk. 1, litra g), og artikel 1, stk. 4, litra g), i Kommissionens afgørelse C(2017) 1742 final af 17. marts 2017 om en procedure i henhold til artikel 101 TEUF, artikel 53 i EØS-aftalen og artikel 8 i aftalen mellem Det Europæiske Fællesskab og Det Schweiziske Forbund om luftfart (sag AT.39258 – Luftfragt) annulleres.
2)    Den bøde, som Cathay Pacific Airways Ltd er blevet pålagt i medfør af nævnte afgørelses artikel 3, litra g), fastsættes til 47 040 000 EUR.
3)    I øvrigt frifindes Europa-Kommissionen.
4)    Cathay Pacific Airways bærer en tredjedel af sine egne omkostninger.
5)    Kommissionen bærer sine egne omkostninger og betaler to tredjedele af omkostningerne afholdt af Cathay Pacific Airways.
____________
1 EUT C 239 af 24.7.2017.